NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 126/2009

**896a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona o pozemkových spoločenstvách a o doplnení niektorých zákonov (tlač 896) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1240 zo 4. februára  2009 pridelila vládny návrh zákona o pozemkových spoločenstvách a o doplnení niektorých zákonov (tlač 896) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo, životné prostredie a ochranu prírody a**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 603 z 1. apríla 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 397 z 14. apríla 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. K čl. I, § 2

§ 2 ods. 2 znie:

1. „(2) Na práva a povinnosti vlastníkov podielov spoločnej nehnuteľnosti a vlastníkov spoločne obhospodarovaných nehnuteľností sa vzťahujú ustanovenia Občianskeho zákonníka, ak tento zákon neustanovuje inak.

Ide o legislatívno-technickú pripomienku. Pôvodná formulácia ustanovenia je úplne zmätočná. Navrhovaný zákon je špeciálnym predpisom vo vzťahu k Občianskemu zákonníku a preto odlišná úprava práv a povinností v tomto zákone má prednosť pred všeobecnými ustanoveniami Občianskeho zákonníka.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2. K čl. I, § 5 ods. 2

Vypustiť písmeno c) a poznámku pod čiarou k odkazu 8

Upresnenie možnosti rozdeliť spoločnú nehnuteľnosť.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

3. K čl. I, § 8

V § 8 ods. 3 sa slová „uplynutie lehoty na jej doručenie“ nahrádzajú slovami „doručenia písomnej žiadosti“.

Ide o legislatívno-technickú pripomienku. Nahrádza sa nejasná formulácia určenia začiatku 90-dňovej lehoty na uzavretie zmluvy.

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

4. K čl. I, § 8

V § 8 ods. 5 sa v prvej vete slovo „Cena“ nahrádza slovom „Hodnota“ a v tretej vete sa vypúšťa slovo „kúpnej“.

Ide o legislatívno-technickú pripomienku. Je potrebné rozlišovať medzi „hodnotou“ podielu určenou podľa predpisov znalcom a „cenou“ podielu, t. j. sumou, na ktorej sa dohodnú zmluvné strany. Vypustením nadbytočného slova sa zjednocuje pojem „cena“, ktorý sa používa celom texte návrhu zákona.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

5. K čl. I, § 8

V § 8 ods. 7 sa v poslednej vete slová „splatenia kúpnej ceny“ nahrádzajú slovami „zaplatenia ceny“.

Ide o legislatívno-technickú pripomienku. Zjednocuje sa pojem „cena“, ktorý sa používa celom texte návrhu zákona.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

6. K čl. I, § 8

V § 8 ods. 8 sa slová „s ocenením“ nahrádzajú slovami „s určením hodnoty“.

Ide o legislatívno-technickú pripomienku. Je potrebné rozlišovať medzi „hodnotou“ podielu určenou podľa predpisov znalcom a „cenou“ podielu t. j. sumou, na ktorej sa dohodnú zmluvné strany.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

7. K čl. I, § 17 ods. 2

V prvej vete sa za predložku „Do“ vkladá slovo „volených“.

Úprava zmätočnej formulácie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

8. K čl. I, § 18 ods. 2

Do § 18 ods. 2 vložiť nové písmeno l), ktoré znie:

„l) voliť výbor.“.

Ide o explicitné vyjadrenie pôsobnosti zhromaždenia.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

9. K čl. I, § 20 ods. 2

Prvá veta znie: „Výbor môže zvolať mimoriadne zasadnutie zhromaždenia, ak na zhromaždení ani opakovane nehlasuje nadpolovičná väčšina hlasov podľa odseku 1.“.

Z dôvodu ľahko zneužiteľnosti tohto ustanovenia o zvolávaní mimoriadneho zasadnutia zhromaždenia sa dopĺňa úprava podmienky, za ktorej sa môže zvolať mimoriadne zhromaždenie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

10. K čl. K, § 33 ods. 1 a 2

Na začiatku vety sa dopĺňajú tieto slová „Ak tento zákon neustanovuje inak,“.

Upresňuje sa znenie ustanovenia.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

11. K čl. I, § 36 ods. 6

Nahrádzajú sa slová „založené podľa“ slovami „na ktoré sa vzťahuje“.

Úprava zmätočnej formulácie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

12. K čl. V

Zákon č 330/1991 Zb. v znení zákona č.420/2002 Z. z. sa mení takto:

V § 11 sa vypúšťa ods.13) v celom rozsahu.

Poznámky pod čiarou:

Ruší sa odkaz 7a) v celom rozsahu.

Existujúci čl. V zákona sa prečíslováva na čl. VI.

Aplikácia ustanovenia §11, čl.13) zákona č.330/1991 Zb. v znení zákona č.420/2002 Z. z. na činnosť pozemkových spoločenstiev by umožnila vytvoriť stav, ktorý nie je v celospoločenskom záujme, pretože umožňuje reálne rozdeliť spoločné, prevažne lesné nehnuteľnosti, ktoré by boli takto rozdelené medzi stovky až tisíce vlastníkov, pričom by vznikli pozemky, ktoré svojou výmerou nedávajú možnosť na ich trvalo udržateľné obhospodarovanie podľa zákona č.326/2005 Z. z. o lesoch.

Navyše celý proces delenia by bol technicky nerealizovateľný a je v zásadnom rozpore s lesníckou politikou štátu, ktorá je naopak zameraná na združovanie lesných pozemkov do veľkých celkov umožňujúcich ich racionálne lesnícke obhospodarovanie.

Pre realizovanie prípadov, keď je nutné spoločnú nehnuteľnosť rozdeliť vo verejnom záujme sú plne postačujúce stanovenia §11, ods.(2), písm. a),b).

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy 1, 2 a 4 až 12 s návrhom uvedené body schváliť.

Gestorský výbor odporúča hlasovať o bode č. 3 spoločnej správny s návrhom uvedený bode neschváliť.

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o pozemkových spoločenstvách a o doplnení niektorých zákonov (tlač 896) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní vládneho návrhu zákona o pozemkových spoločenstvách a o doplnení niektorých zákonov(tlač 896) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 401 z 21. apríla  2009.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Ján **S l a b ý** v. r.

predseda výboru